Qashqadaryoning G‘uzor—Chim—Ko‘kdala yo‘li qayta quriladi

O‘zbekiston hukumati “G‘uzor—Chim—Ko‘kdala” (P87) avtomobil yo‘lini qayta qurish uchun tender e’lon qildi. Bu haqda UzDaily xabar berdi.

 Foto © O‘zA
Tender to‘rtta alohida lotlar bo‘yicha yo‘lning umumiy uzunligi 35 kilometr bo‘lgan qismi va ushbu trassadagi ko‘priklarni qayta qurish uchun e’lon qilindi.
Qurilish muddati 18 oydan iborat. Tanlov shartlariga ko‘ra, takliflar 2014-yilning 29-yanvarigacha qabul qilinadi.
Qayta qurish ishlari Saudiya taraqqiyot fondi va Quvayt arab iqtisodiy taraqqiyot fondining 2011-yilda O‘zbekistonga berilgan jami 50,4 million dollarlik kreditlari hisobidan moliyalashtiriladi.
Umumiy qiymati 80 million dollarlik yana bir loyiha esa Qashqadaryo viloyati hududida to‘rt polosali asphalt qoplamali yo‘lning 73 kilometrlik qismini qayta qurish va yo‘llar ostin-ustun o‘tadigan bitta chorrahani qurishni nazarda tutadi.
Qurilish muddati uch yildan iborat. Ushbu qayta qurilish O‘zbekistonda birinchi toifali milliy avtomagistral qurish bo‘yicha loyihaning bir qismidir.